Sådan kan det synes, at flere og flere hundeejere tænker, da de fire-benede i stadig stigende grad trækker deres to-benede venner med på højskole. I hvert fald når det handler om højskoleophold med hundekursus på programmet. Det mærker man på Vrå Højskole, hvor skolen i år kan melde alt udsolgt på hele tre hundekurser. Dertil kommer at flere står på venteliste og er klar til at springe til, hvis andre springer fra. - Jeg tror, at det handler om, at flere i højere grad betragter hunden som en del af familien. Derfor vil vi gerne tilbringe tid med den i stedet for at sende den væk, når vi selv tager på ferie, siger Pia Schnoor, der er forstander på Vrå Højskole. Helle Slottved fra Viborg besøger sommerkurset for andet år i træk. For hende handler det blandt andet om at komme tættere på hunden Zaki. - Jeg kan mærke, at det er godt for ham at komme ud og få noget mere frihed. Derudover gavner det også mig selv at møde nogle nye mennesker, siger Helle Slottved. Det er fire år siden, Vrå Højskole første gang tilbød sommerkurser for hunde og hundeejere.

Referat:
Hunden er som bekendt menneskets bedste ven, og derfor skal hunden da heller ikke snydes for ferieoplevelser.